*****

ΚΑΝΟΝΙΣΜΟΣ (ΕΟΚ) αριθ. 2892/83 ΤΟΥ ΣΥΜΒΟΥΛΙΟΥ

της 17ης Οκτωβρίου 1983

που τροποποιεί τον κανονισμό (ΕΟΚ) αριθ. 2958/82 περί της προβλέψεως ειδικών μέτρων για την περίοδο εμπορίας 1982/83 σχετικά με τις οργανώσεις παραγωγών ελαιολάδου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι ο κανονισμός αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (4), προβλέπει ότι από την περίοδο 1983/84 η ενίσχυση στην παραγωγή για το ελαιόλαδο χορηγείται, σε συνάρτηση με την ποσότητα που έχει πράγματι παραχθεί, στους ελαιοκαλλιεργητές που είναι μέλη αναγνωρισμένων οργανώσεων παραγωγών·

ότι, λόγω των προθεσμιών εφαρμογής του καθεστώτος που προβλέπει ο εν λόγω κανονισμός, η αναγνώριση των οργανώσεων παραγωγών και των ενώσεών τους δεν θα μπορέσει να γίνει εγκαίρως, ώστε να εφαρμοσθεί το εν λόγω καθεστώς την 1η Νοεμβρίου 1983· ότι, υπό αυτές τις συνθήκες, πρέπει να μετατεθεί η εφαρμογή του καθεστώτος αυτού στην αρχή της περιόδου 1984/85 και να διατηρηθούν για την περίοδο 1983/84 τα μέτρα που εφαρμόσθηκαν κατά τη διάρκεια των προηγουμένων περιόδων όσον αφορά τις οργανώσεις παραγωγών ελαιολάδου· ότι πρέπει συνεπώς να προσαρμοσθεί ο κανονισμός (ΕΟΚ) αριθ. 2958/82 (5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2958/82 τροποποιείται ως εξής:

1. Στον τίτλο του κανονισμού, οι όροι «την περίοδο εμπορίας 1982/83» αντικαθίστανται από τους όρους «τις περιόδους εμπορίας 1982/83 και 1983/84».

2. Στο άρθρο 1 παράγραφος 1, η ημερομηνία «1η Νοεμβρίου 1983» αντικαθίσταται από την ημερομηνία «1η Νοεμβρίου 1984».

3. Στο άρθρο 2 παράγραφος 1, η εισαγωγική φράση αντικαθίσταται από το ακόλουθο κείμενο:

«1. Κατά παρέκκλιση του άρθρου 5 παράγραφος 2 πρώτο εδάφιο πρώτη περίπτωση του κανονισμού αριθ. 136/66/ΕΟΚ, κατά τις περιόδους 1982/83 και 1983/84, η ενίσχυση στην παραγωγή χορηγείται, επίσης, σε συνάρτηση με την ποσότητα ελαιολάδου που έχει παραχθεί, στους ελαιοκαλλιεργητές που είναι μέλη μιας οργάνωσης παραγωγών που έχει συσταθεί πριν από τις 15 Νοεμβρίου 1982 και πριν από τις 15 Οκτωβρίου 1983, αντίστοιχα, ή όσον αφορά την Ελλάδα, για την οποία έχουν πληρωθεί, πριν από αυτές τις ημερομηνίες, οι απαραίτητες διατυπώσεις για τη σύστασή της και που πληροί τις ακόλουθες προϋποθέσεις:»

4. Στο άρθρο 2 παράγραφος 2, το πρώτο εδάφιο αντικαθίσταται από το ακόλουθο κείμενο:

«Οι οργανώσεις παραγωγών που αναφέρονται στην παράγραφο 1 υποβάλλουν, το αργότερο στις 30 Νοεμβρίου 1982, για την περίοδο 1982/83, και το αργότερο στις 7 Νοεμβρίου 1983, για την περίοδο 1983/84, αίτηση στις αρμόδιες αρχές του ενδιαφερόμενου κράτους μέλους με σκοπό τον έλεγχο της τήρησης των προϋποθέσεων που απαριθμούνται στην παράγραφο 1.»

5. Στο άρθρο 2, η παράγραφος 3 αντικαθίσταται από το ακόλουθο κείμενο:

«3. Οι οργανώσεις παραγωγών που έχουν συσταθεί κατά τις περιόδους 1978/79, 1979/80, 1980/81, 1981/82 και 1982/83 δυνάμει των κανονισμών (ΕΟΚ) αριθ. 2752/78 (1), (ΕΟΚ) αριθ. 2377/79 (2), (ΕΟΚ) αριθ. 2528/80 (3), (ΕΟΚ) αριθ. 2989/81 (4) καθώς και του παρόντος κανονισμού, εξακολουθούν να υπόκεινται στο καθεστώς ενίσχυσης που προβλέπεται στην παράγραφο 1.

Οι οργανώσεις παραγωγών δηλώνουν, το αργότερο στις 7 Νοεμβρίου 1983, στο ενδιαφερόμενο κράτος μέλος, τις ενδεχόμενες μεταβολές στη δομή τους που επήλθαν μετά την αναγνώρισή τους.

Το ενδιαφερόμενο κράτος μέλος:

- ελέγχει, βάσει αυτών των στοιχείων, εάν εξακολουθούν να τηρούνται οι προϋποθέσεις που απαριθμούνται στην παράγραφο 1,

- ανακοινώνει το αποτέλεσμα αυτού του ελέγχου στην Επιτροπή και στις ενδιαφερόμενες οργανώσεις παραγωγών, το αργότερο στις 28 Νοεμβρίου 1983.

(1) ΕΕ αριθ. L 331 της 28. 11. 1978, σ. 8.

(2) ΕΕ αριθ. L 274 της 31. 10. 1979, σ. 1.

(3) ΕΕ αριθ. L 259 της 2. 10. 1980, σ. 1.

(4) ΕΕ αριθ. L 299 της 20. 10. 1981, σ. 15.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Οκτωβρίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. C 249 της 17. 9. 1983, σ. 3.

(2) Γνώμη που διατυπώθηκε στις 14 Οκτωβρίου 1983 (δεν έχει δημοσιευθεί ακόμα στην Επίσημη Εφημερίδα).

(3) ΕΕ αριθ. 172 της 30. 9. 1966, σ. 3025/66.

(4) ΕΕ αριθ. L 162 της 12. 6. 1982, σ. 6.

(5) ΕΕ αριθ. L 309 της 5. 11. 1982, σ. 28.